O‘zbekistondagi 383 ta kollej binosi maktablarga beriladi

O‘zbekistonda mavjud 1469 ta kasb-hunar kollejining 383 ta binosi maktablarga beriladi. Natijada 2019/2020-o‘quv yilida maktablarda qo‘shimcha 224 mingdan ortiq o‘quvchi o‘rni yaratiladi.

Xalq ta’limi vazirligi axborot xizmatiga ko‘ra, kollejlarni maktablarga aylantirishni samarali tashkil etish maqsadida Bosh vazir topshirig‘i bilan Qoraqalpog‘iston Respublikasi Vazirlar Kengashining raisi, viloyatlar hokimlari va Toshkent shahar hokimi boshchiligida respublikaning har bir hududida ishchi guruhlar tuzilgan.
Ishchi guruhlariga:
kasb-hunar kollejlarining bino va inshootlarini tegishli hududi, mebel va o‘quv-laboratoriya jihozlari, sport inventarlari bilan birgalikda xalq ta’limi tizimi tasarrufiga o‘tkazish bo‘yicha belgilangan tartibda topshirish- qabul qilish ishlarini amalga oshirish;
ta’lim tizimidan boshqa sohalarga berilgan kasb-hunar kollejlarining mebel, o‘quv-laboratoriya jihozlari va asbob-uskunalarini inventarizatsiya qilish va yaroqli deb topilganlarini umumta’lim maktablari balansiga o‘tkazish;
2019-yil 10-avgustga qadar xalq ta’limi tizimiga o‘tkazilgan kasb-hunar kollejlari binolaridan samarali foydalanish, navbatlilik koeffitsiyenti 2 va undan yuqori bo‘lgan maktablarga qo‘shimcha bino sifatida berish hamda ehtiyoj mavjud bo‘lgan hududlarda yangi maktablar sifatida qayta tashkil etish choralarini ko‘rish;
xalq ta’limi tizimi tasarrufiga o‘tkazilgan ta’lim muassasalarini yangi o‘quv yiliga tayyorlash vazifalari yuklangan.
Topshirilgan vazifani o‘z vaqtida va sifatli bajarilishini tashkil etish maqsadida Xalq ta’limi vazirligida ham shtab va hududiy ishchi guruhlari tuzilgan.